แนมโน้มดัชนีเช้านี้ปรับลดตามตลาดตปท.
นักวิเคราะห์ฯคาดตลาดหุ้นไทยเช้านี้ปรับตัวลงแนวเดียวกับตลาดต่างประเทศ ทั้งตลาดภูมิภาค-ดาวโจนส์ต่างปรับตัวลง เหตุตัวเลขเศรษฐกิจของสหรัฐฯออกมาไม่ดี-ปัญหาในจีนให้แนวรับ 822 แนวต้าน 832 จุด
19 ก.ค. 2553

นักวิเคราะห์ฯคาดตลาดหุ้นไทยเช้านี้ปรับตัวลงแนวเดียวกับตลาดต่างประเทศ ทั้งตลาดภูมิภาค-ดาวโจนส์ต่างปรับตัวลง เหตุตัวเลขเศรษฐกิจของสหรัฐฯออกมาไม่ดี-ปัญหาในจีนให้แนวรับ 822 แนวต้าน 832 จุด
นายมงคล พ่วงเภตรา ผู้อำนวยการฝ่ายวิเคราะห์หลักทรัพย์ บล.คันทรี่ กรุ๊ป กล่าวว่า ตลาดหุ้นไทยเช้านี้คาดว่าจะปรับตัวลงในทิศทางเดียวกับตลาดต่างประเทศ ทั้งตลาดภูมิภาคและดาวโจนส์ต่างปรับตัวลง ทั้งนี้คงเป็นผลจากตัวเลขเศรษฐกิจงของสหรัฐฯที่ประกาศออกมาดูไม่ดี และแนวโน้มในระยะสั้นก็ยังดูไม่ดีด้วย อีกทั้งปัญหาในจีนก็ยังมีอยู่ โดยจีนถูกกระทบจากยุโรปในส่วนของภาคการส่งออก 
ดังนั้นจึงเชื่อว่าจีนอาจมีนโยบายด้านภาษีออกมาอีก สัญญาณที่ออกมาจากทางจีน ทำให้คนยังกลัว ซึ่งเมื่อจีนทำท่าจะมีปัญหาคนก็ไม่แน่ใจและชะลอการลงทุนไปเลย ซึ่งมองว่าช่วงนี้จีนอยู่ในช่วงของการปรับเปลี่ยนอยู่ นอกจากนี้ ราคาสินค้าโภคภัณฑ์ต่างก็ปรับตัวลงกันหมด ไม่ว่าจะเป็นราคาน้ำมัน ค่าระวาง เป็นต้น อีกทั้งปัจจัยในประเทศเวลานี้คนเริ่มหันมาดูการเมืองมากขึ้น เพราะจะมีการพิจารณาในเรื่องการยกเลิกพ.ร.ก.ฉุกเฉินฯ และยังมีเรื่องการเลือกตั้งอีก 
ดังนั้นเวลานี้คนจะไม่มั่นใจทิศทางตลาดฯ จึงได้ชะลอการลงทุน แม้ว่าช่วงนี้จะมีงบฯแบงก์ประกาศออกมาซึ่งจะช่วยได้บ้าง แต่ในแง่ของภาพรวมตลาดฯยังช่วยไม่ได้ พร้อมให้แนวรับไว้ที่ 822 จุด แนวต้าน 832 จุด
ด้านนายเทิดศักดิ์ ทวีธีระธรรม ผู้อำนวยการฝ่ายวิเคราะห์หลักทรัพย์ บล.เอเซีย พลัส กล่าวว่า ตลาดหุ้นไทยเช้านี้คาดว่าจะปรับตัวลง ตามดาวโจนส์ที่ปิดร่วงลงถึง 261 จุด หลังดัชนีความเชื่อมั่นผู้บริโภคเดือนก.ค.ของสหรัฐร่วงลงเกินคาด เนื่องจากผู้บริโภคยังวิตกกังวลเกี่ยวกับการชะลอตัวลงของเศรษฐกิจและการจ้างงาน ซึ่งอาจส่งผลให้เกิดการขายทำกำไรออกมาบ้าง ส่วนปัจจัยในประเทศขณะนี้ยังไม่มีอะไรใหม่ พร้อมให้แนวรับที่ 820 จุด แนวต้านที่ 830 จุด